Record absolut de viteză. Racheta Soyuz a ajuns în 3 ore la Staţia Spaţială Internaţională.
Misiunea Soyuz MS-17 a decolat de pe cosmodromul Baikonur din Kazakhstan. Astronauta Kate Rubins și-a sărbătorit ziua de naștere cu ocazia lansării. A fost prima misiune cu echipaj uman care a folosit o traiectorie ultra-rapidă.
Deși te-ai obișnuit deja cu lansările spre Stația Spațială Internațională, misiunea Soyuz MS-17 a marcat o premieră.A fost primul zbor cu echipaj uman cu plan de zbor ultra-rapid. Asta înseamnă că nava a parcurs doar două orbite înainte de andocarea la Stația Spațială.Cei trei astronauți, doi ruși și o americancă, au decolat de pe cosmodromul de la Baikonur și au avut nevoie de doar trei ore pentru a ajunge pe Stație.Până acum, zborul dura șase ore sau chiar două zile în unele cazuri.A fost o ocazie specială și pentru astronauta americană Kate Rubins, care și-a sărbătorit cea de-a 42-a aniversare cu această lansare.E cea de-a doua misiune pentru Kate Rubins și Sergey Ryzhikov, care au petrecut 115 zile în spațiu în 2016, în vreme ce Sergey Kud-Sverchkov este bobocul misiunii.Lansarea vine cu două săptămâni înainte de aniversarea a 20 de ani de când primul echipaj uman a luat în stăpânire Stația Spațială.